Keld Albrechtsen (EL), 2001-03-28:
Jeg må blankt erkende, at jeg har endnu ikke hørt nogen argumenter, som kunne overbevise mig om, at det f.eks. hjemme i min egen boligforening på noget tidspunkt skulle være en god idé, ligegyldig hvilken af afdelingerne i boligforeningen vi så snakkede om.
Så det er da rigtigt, jeg svarer hr. John Vinther bekræftende, at selvfølgelig vil jeg ikke støtte en sådan tanke, som der ikke kan anføres noget fornuftigt argument for.
Men det ændrer jo ikke ved, at vi vel må være enige om, at forslag, der fremsættes her i Folketinget, bør have en sådan kvalitet, at man ved at studere det kan se, hvad konsekvensen vil være af at beslutte det, der står i forslaget, og det kan vi altså ikke se ud af det eller af de svar, som hr. John Vinther har forsøgt sig med, og som han nu opgiver at udrede.
Det rækker hans pædagogik ikke til, siger han selv; det tror jeg sådan set nok er rigtigt.
Men det er altså en selvstændig, væsentlig diskussion omkring lovkvalitet, det har vi jo haft hele konferencer om her i Folketinget, og det synes jeg i og for sig godt man kunne lægge sig lidt på sinde.
Man må jo sige, at der her er tale om et forslag af teknisk overordentlig lav kvalitet.
Folketinget har faktisk ikke rigtig nogen mulighed for at vide, hvad det er, man bliver bedt om at tage stilling til, og hvilke konsekvenser det ville få, hvis et flertal i Folketinget vedtog det her forslag.
Jeg har spurgt hr. John Vinther, om ikke det var en idé simpelt hen at trække forslaget tilbage, og det spørgsmål vil jeg da godt lade gå videre til ordføreren for forslagsstillerne. Hvis det så er sådan, at Venstre og De Konservative politisk ønsker at fremme en tvangsudstykning i den almene sektor, ja, så kunne man jo vende tilbage på et senere tidspunkt med et gennemarbejdet forslag, som Folketinget så kan tage stilling til på et klart grundlag.
Hr. John Vinther var fremme med nogle påstande om, at det sociale miljø i boligforeningerne er helt nedslidt, og jeg ved ikke, hvilken jammerforestilling, der kom.
I de boligafdelinger i Brabrand, hvor vi vitterlig i en periode oplevede meget store problemer, satte man helhedsplaner i gang og viste faktisk gennem en række forskellige initiativer med boligforbedring, miljøforbedring, huslejenedsættelse osv., hvordan man kan sætte en positiv udvikling i gang i et boligområde.
Der var mig bekendt ingen blandt beboerne i det område, som ytrede noget som helst ønske om - og også meget få havde konkret mulighed for det - at gå ind og købe en bolig.
Så forslaget rammer simpelt hen fuldstændig ved siden af det, der er diskussionen, og hvilke muligheder der er blandt beboerne i det område
Så er der områder, hvor man er kommet meget sent i gang, hvor man forsømte at komme i gang i ordentlig tid, og hvor det har været mere trægt.
Men det her er ikke nogen løsningsmodel.
Og så henviser man til salget af de kommunale udlejningsejendomme i København, som om det skulle styrke den borgerlige sag.
Der har man solgt boliger med den konsekvens, at Københavns Kommune i dag ikke er i stand til at løse sin boliganvisningsopgaver.
Der har man skabt kæmpe sociale problemer ved at nedlægge og sælge kommunale boliger, og det tillader man sig så i bemærkningerne at anføre som noget, der skulle være et argument for tvangsudstykning af almene boliger.
Jamen det er da et enestående argument imod det borgerlige forslag, for netop salget af de københavnske ejendomme viser jo, hvad det her vil føre til, hvis man fortsætter med noget sådant.
, samtidig med at man fra borgerlig side ikke vil være med til at skabe anvisningsmuligheder i det private udlejningsbyggeri, for det vil man jo ikke være med til under nogen omstændigheder.
Og så bliver spørgsmålet jo tilbage: Hvor skal de mennesker i vores samfund, som ikke har råd til at købe en ejerbolig, til sidst bo?
Så den borgerlige boligpolitik er uden hoved og hale, eller i hvert fald er den sådan indrettet, at den går ud på, at man simpelt hen fjerner grundlaget for, at de mennesker, som har de mindste indkomster i det her samfund, kan have en anstændig bolig, og det vil Enhedslisten naturligvis under ingen omstændigheder være med til.
Men jeg mener altså, at allerede af tekniske grunde, af lovtekniske grunde, er det her sådan noget sjusk, at det egentlig ikke burde danne grundlag for en seriøs debat, men burde trækkes tilbage, og så kan Venstre og De Konservative jo vende tilbage i næste folketingssamling med noget, der er egentlig gennemarbejdet.